พระราชกฤษฎีกา ว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะและเข็มวิทยฐานะของมหาวิทยาลัยเชียงใหม่ (ฉบับที่ 2) พ.ศ. 2523
พระราชกฤษฎีกา
พระราชกฤษฎีกา
ว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะ
และเข็มวิทยฐานะของมหาวิทยาลัยเชียงใหม่ (ฉบับที่
๒)
พ.ศ. ๒๕๒๓
 

ภูมิพลอดุลยเดช ป.ร.
ให้ไว้ ณ วันที่ ๑๒ ธันวาคม
พ.ศ. ๒๕๒๓
เป็นปีที่ ๓๕
ในรัชกาลปัจจุบัน

 พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้า ฯ ให้ประกาศว่า

 โดยที่เป็นการสมควรแก้ไขเพิ่มเติมพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะและเข็มวิทยฐานะของมหาวิทยาลัยเชียงใหม่

 อาศัยอำนาจตามความในมาตรา
๑๕๙ ของรัฐธรรมนูญแห่งราชอาณาจักรไทย กับมาตรา ๔๓ และมาตรา ๔๗
แห่งพระราชบัญญัติมหาวิทยาลัยเชียงใหม่ พ.ศ. ๒๕๑๒จึงทรงพระกรุณาโปรดเกล้า ฯ
ให้ตราพระราชกฤษฎีกาขึ้นไว้ ดังต่อไปนี้

 มาตรา ๑ พระราชกฤษฎีกานี้เรียกว่า
"พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะและเข็มวิทยฐานะของมหาวิทยาลัยเชียงใหม่(ฉบับที่ ๒) พ.ศ. ๒๕๒๓"

 มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 มาตรา ๓ ให้เพิ่มความต่อไปนี้เป็นวรรคสามของมาตรา ๔
แห่งพระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะและเข็มวิทยฐานะของมหาวิทยาลัยเชียงใหม่ พ.ศ. ๒๕๒๒
 "
ความใน (๗) (ค) มิให้ใช้แก่การกำหนดปริญญาในสาขาวิชาและอักษรย่อสำหรับสาขาวิชาของนักศึกษาสาขาวิชาศึกษาศาสตร์ซึ่งเข้าศึกษาก่อนปีการศึกษา
๒๕๒๓"

 มาตรา ๔ ให้เพิ่มความต่อไปนี้เป็นมาตรา ๔ ทวิ
แห่งพระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะและเข็มวิทยฐานะของมหาวิทยาลัยเชียงใหม่ พ.ศ. ๒๕๒๒
 "
มาตรา ๔ ทวิ สำหรับนักศึกษาสาขาวิชาศึกษาศาสตร์ซึ่งเข้าศึกษาก่อนปีการศึกษา
๒๕๒๓ ให้กำหนดปริญญาตรีในสาขาวิชาและอักษรย่อสำหรับสาขาวิชา ดังนี้
 (๑)
นักศึกษาที่ศึกษาวิชาวิทยาศาสตร์ วิชาคณิตศาสตร์ วิชาพลศึกษา วิชาสุขศึกษา
วิชาคหกรรม วิชาเกษตรกรรม หรือวิชาอุตสาหกรรม เป็นวิชาเอก เรียกว่า "วิทยาศาสตรบัณฑิต"
ใช้อักษรย่อ "วท.บ." ระบุชื่อสาขาวิชาในวงเล็บต่อท้าย
 (๒)
นักศึกษาที่ศึกษาวิชาภาษาไทย วิชาภาษาอังกฤษ วิชาภาษาฝรั่งเศส วิชาสังคมศึกษา
วิชาบริหารธุรกิจ วิชาบริหารการศึกษา วิชาการศึกษาผู้ใหญ่ หรือวิชาประถมศึกษาเป็นวิชาเอก
เรียกว่า "ศิลปศาสตรบัณฑิต" ใช้อักษรย่อ "ศศ.บ."
ระบุชื่อสาขาวิชาในวงเล็บต่อท้าย "

ผู้รับสนองพระบรมราชโองการ
 พลเอก ป. ติณสูลานนท์

นายกรัฐมนตรี



หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากพระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะและเข็มวิทยฐานะของมหาวิทยาลัยเชียงใหม่ พ.ศ. ๒๕๒๒ ยังมิได้กำหนดปริญญาตรีในสาขาวิชาและอักษรย่อสำหรับสาขาวิชา
สำหรับนักศึกษาสาขาวิชาศึกษาศาสตร์ที่เข้าศึกษาก่อนปีการศึกษา ๒๕๒๓ ให้เหมาะสมกับหลักสูตรที่นักศึกษาดังกล่าวได้ศึกษาอยู่ก่อนแล้ว
ดังนั้น สมควรกำหนดปริญญาและอักษรย่อดังกล่าวให้สอดคล้องกับความเป็นจริง
จึงจำเป็นต้องตราพระราชกฤษฎีกานี้ขึ้น

  จารุวรรณ/แก้ไข
  ๑๔ ตุลาคม ๒๕๔๕
 





[๑]
ราชกิจจานุเบกษา
เล่ม ๙๗ / ตอนที่ ๑๙๗ / ฉบับพิเศษ หน้า ๓/ ๒๒
ธันวาคม ๒๕๒๓